Артюр Рембо
Прехласнатите

Превод от френски: Пенчо Симов, 1978

chitanka.info

Черни сред снега в нощта студена,

пред прозорчето на сутерена,

        светло като ден,

пет дечица малки — тъжна група! —

жадно гледат как хлебарят трупа

        хляба зачервен.

Те следят със поглед как ръката

меси хлябовете и ги мята

        сръчно във пещта;

звук от печенето се разнася,

а дебелият хлебар приглася

        с песен на уста.

Малките не мърдат, притаени,

а към тях прозорчето червено

        праща дъх горещ —

ето, хлябовете се изпичат

и на козунаци те приличат

        в тази светла пещ.

Под опушения зид приятно

пеят хлябовете ароматни

        и щурци цвърчат;

идва топлина от сутерена —

дрипави дечица възхитени

        на студа стоят.

Те се чувствуват така честити —

бедните деца със скреж покрити

        и стоят в нощта;

личица в отвора прилепили,

кротко пеят те с последни сили,

        ала песента

тиха е, като молитва свята…

Те поглеждат все към светлината

        и към хляба бял,

а пък зимен вятър не престава

жалките им дрипи да развява

        над снега без жал.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.